Die 78ste Golden Globe-toekenningsaand vir die beste rolprente en televisieprogramme van 2020 en vroeg in 2021, soos deur die Hollywood Foreign Press Association gekies, is op 28 Februarie 2021 in The Rainbow Room, Manhattan, New York, en The Beverly Hilton Beverly Hills, Kalifornië, gehou – byna twee maande later as wat aanvanklik beplan is weens die uitwerking van Covid-19. Daarmee is die tydperk waarin rolprente in aanmerking kon kom tot 28 Februarie uitgestel. Tina Fey en Amy Poehler was die aanbieders. Die benoemdes is op 3 Februarie 2021 aangekondig. Jane Fonda en Norman Lear is aangekondig as die wenners van onderskeidelik die Cecil B. DeMille-prys en die Carol Burnett-prys. The Crown het die meeste pryse (vier) gewen, insluitende vir beste TV-dramareeks. Schitt's Creek en The Queen's Gambit het twee pryse elk gewen, met Schitt's Creek wat die beste komedie- of musiekspelreeks en The Queen's Gambit wat die beste minireeks of TV-prent was. Die rolprente Borat Subsequent Moviefilm, Nomadland en Soul het twee pryse elk ontvang, met Nomadland wat die beste drama en Borat Subsequent Moviefilm wat die beste komedie of musiekspel was.